QABEL L-IRQAD Ta' ĠUŻI ABELA Lil Ninu Cremona Waqfu mix-xogħol il-bdiewa u mit-titjir l-agħsafar, u nġabret ġewwa darha in-nies ta' dan ir-raħal. Għajjiena u tqila strieħet ix-xemx x'imkien 'il bogħod, weħidha. Il-bidwi xwejjaħ mill-ogħla tieqa ta' fuq l-għorfa ħarsa mtaqqla bil-ħsieb xeħet, u ftakar kif qajl intemmet dik is-sieħba għaqlija, u qajl qed joqrob tmiemu. U x-xwejjaħ l-imgħoddi ma tħassarx. u ma bekiex iż-żmien li kien jew seta' kien għax minn żgħożitu għaraf ta' kull ħajja t-tmiem. Ħajtu kien għexha u ma xtaqhiex aħjar, Jgħidu li hemm ħajja oħra wara mewt il-bniedem, ħaseb ix-xwejjaħ: mitt darba raha r-rebbiegħa w eluf ta' drabi x-xemx. U dik ix-xewqa siekta li f'qiegħ qalbna tnemnem xegħlet f'għajnejn ix-xiħ. U ħares ċass, mingħajr ma ra madwaru, lejn dehriet oħra u lejn xefaq ieħor, u bejn ħosbien u ċert, ferħan u mnikket, daħal fil-friex ta' nagħsu u ta' ħolmietu u bħal tarbija raqad.